Aussies vry na Eddie JonesEddie Jones. (Foto: Neil Hall/AFP.) Die Springbokke het Australiese rugby dalk ŉ reuseguns bewys deur Engeland onlangs te klop. Die Engelse rugbyunie het afrigter Eddie Jones in die pad gesteek en nou lyk dit of sy geboorteland hom weer wil inspan. Engeland het genoeg gehad van Jones nadat hulle hul swakste jaar sedert 2008 beleef het en spelers gekla het oor Jones se houding. Nou kan hy dalk weer ŉ rol speel by die Aussies se nasionale span met net nege maande oor voor die Wêreldbekertoernooi in Frankryk. Hamish McLennan, voorsitter van Rugby Australië, het bevestig hy het met Jones gesels. Hy is gretig om Jones in te span veral met die groot druk op die huidige afrigter Dave Rennie nadat die Aussies net vyf van hulle 14 wedstryde kon wen. McLennan het aan die Sydney Morning Herald gesê hy het die naweek met Jones gesels en wou uitvind waarheen sy kop staan ná verlede week se drama. Geen formele aanbod is bespreek nie en dis onduidelik of Jones se tuiskoms betyds sal wees vir volgende jaar se Wêreldbeker en of hy eers daarna ingespan sal word. In 2025 toer die Britse en Ierse Leeus daar en twee jaar later word die Wêreldbekertoernooi in Australië gespeel. Jones het aan die koerant gesê hy oorweeg alle opsies en sien uit na sy volgende uitdaging. Hy kyk na alle moontlikhede in rugby, selfs as afrigter in Australië se Nasionale Rugbyliga.